पाएं अपने शहर की ताज़ा ख़बरें और फ्री ई-पेपरडाउनलोड करें
जिले सहित राज्य में कोरोना के तेजी से बढ़ते संक्रमण को देखते हुए गृह विभाग ने 3 मई से 17 मई तक ‘महामारी रेड अलर्ट-जन अनुशासन पखवाड़ा’ घोषित किया है। 3 मई से सोमवार सुबह 5 बजे से 17 मई सुबह 5 बजे तक नई गाइडलाइन लागू रहेंगी। इस दौरान सभी कार्यस्थल, व्यावसायिक प्रतिष्ठान एवं बाजार बंद रहेंगे। शुक्रवार 7 मई दोपहर 12 बजे से सोमवार 10 मई सुबह 5 बजे तक और शुक्रवार 14 मई दोपहर 12 बजे से 17 मई सुबह 5 बजे तक महामारी रेड अलर्ट-जन अनुशासन वीकेंड कर्फ्यू रहेगा। सोमवार से शुक्रवार प्रतिदिन दोपहर 12 बजे से अगले दिन सुबह 5 बजे तक प्रदेश में ‘महामारी रेड अलर्ट-जन अनुशासन कर्फ्यू रहेगा।
कर्फ्यू के दौरान अनुमत श्रेणी के अलावा अन्य कोई व्यक्ति बिना किसी कारण के घूमता हुआ पाया गया तो जब तक उसकी आरटीपीसीआर रिपोर्ट नेगेटिव नहीं आ जाती, उसे संस्थागत क्वारेंटाइन कर दिया जाएगा। सभी प्रकार के खाद्य पदार्थ, किराने का सामान, आटा चक्की, पशुचारे से संबंधित थोक एवं खुदरा दुकानें सोमवार से शुक्रवार तक सुबह 6 से सुबह 11 बजे तक ही खुलेंगी। किसानों की आवश्यकता को ध्यान में रखते हुए कृषि आदान विक्रेताओं की दुकानें/परिसर सोमवार से गुरुवार सुबह 6 बजे से सुबह 11 बजे तक खुले रहेंगे। ऑप्टिकल संबंधी दुकानें मंगलवार एवं शुक्रवार को सुबह 6 बजे से सुबह 11 बजे तक खुलेंगी।
डेयरी, फल-सब्जियों की दुकानें खुलने का समय मंडियां, फल एवं सब्जियां तथा फूल-मालाओं की दुकानें प्रतिदिन सुबह 6 से सुबह 11 बजे तक खुल सकेंगी। ठेले, साइकिल, रिक्शा, ऑटो रिक्शा एवं मोबाइल वैन के माध्यम से सब्जियों और फलों का विक्रय प्रतिदिन सुबह 6 से शाम 5 बजे तक की सीमा में किया जा सकता है। डेयरी एवं दूध की दुकानों को प्रतिदिन सुबह 6 से सुबह 11 बजे और शाम 5 से शाम 7 बजे तक खोलने की अनुमति होगी। राशन की दुकानें बिना किसी अवकाश के खुली रहेंगी। साथ ही, फार्मास्यूटिकल, दवाएं एवं चिकित्सा उपकरणों से संबंधित दुकानों को खोलने की अनुमति होगी।
शादी समारोह के लिए नए नियम प्रोसेस्ड फूड, मिठाई, बेकरी एवं रेस्टोरेंट इत्यादि दुकानें बंद रहेंगी। केवल होम डिलीवरी की सुविधा रात 8 बजे तक ही रहेगी। विवाह समारोह में अब 50 की जगह 31 व्यक्ति ही शामिल हो सकेंगे और विवाह समारोह केवल एक ही कार्यक्रम के रूप में अधिकतम 3 घंटे तक आयोजित किया जा सकेगा। विवाह समारोह के संबंध में दिनांक, आयोजन की समयावधि एवं स्थान की पूर्व सूचना उपखण्ड मजिस्ट्रेट को ई-मेल से देने के साथ ही शामिल होने वाले मेहमानों एवं अतिथियों की सूची भी अनिवार्य रूप से देनी होगी। इस सूची के अतिरिक्त किसी भी अतिथि को समारोह में शामिल होने की अनुमति नहीं होगी। बिना पूर्व सूचना के विवाह समारोह आयोजित करने तथा सोशल डिस्टेंसिंग नहीं रखने पर 5 हजार रुपये तथा 31 से अधिक व्यक्ति होने पर एक लाख रुपए का जुर्माना लगाया जाएगा। सभी खेल मैदान एवं सार्वजनिक उद्यान अब सुबह 5 बजे से सुबह 11 बजे तक ही खुले रह सकेंगे।
निर्माण इकाइयों में कार्य करने की होगी अनुमति, श्रमिकों के पहचान पत्र जारी करने होंगे
समस्त उद्योग एवं निर्माण संबंधी इकाइयों में कार्य करने की अनुमति होगी। संबंधित इकाई अपने श्रमिकों के लिए पहचान पत्र जारी करें, जिससे उनको आवागमन में सुविधा हो सके। निर्माण सामग्री से संबंधित दुकानों को खोलने की अनुमति नहीं होगी। दूरभाष अथवा इलेक्ट्रॉनिक माध्यम से ऑर्डर मिलने पर सामग्री की सप्लाई की जा सकेगी।
नई गाइडलाइन के तहत परामर्श दिया गया है कि जहां तक संभव हो बाजारों में खरीदारी के लिए दुपहिया एवं चौपहिया वाहनों का प्रयोग ना करें और नजदीकी दुकान से पैदल, साइकिल या सार्वजनिक परिवहन (साइकिल रिक्शा या ऑटो रिक्शा) का प्रयोग करें, ताकि बाजारों में भीड़भाड़ ना हो। महामारी रेड अलर्ट-जन अनुशासन पखवाड़ा के दौरान अपील की गई है कि शादी-समारोह का आयोजन स्थगित कर इन्हें बाद में आयोजित किया जाए, ताकि संक्रमण पर रोक लगाई जा सके। साथ ही जहां तक संभव हो हॉस्पिटल में भर्ती पॉजिटिव व्यक्ति के साथ अन्य कोई व्यक्ति ना जाए। विशेष परिस्थितियों में केवल एक ही व्यक्ति को अनुमत किया जाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn